[{"text_idx": "#000000", "text": "Elkarrizketak\u201cSoinu propioaren bila gabiltza oraindik\u201d"}, {"text_idx": "#000002", "text": "Hainbat urtez inguratzen zaituzten taldeek denboran luzatzen den ibilbide gorabeheratsua mantentzen dutela egiaztatzerakoan, ezin duzu izua sentitzea saihestu. Askotan musikaren historiarako, edo gure istoriorako, garrantzitsuak diren mugarriak soilik hartzen ditugu kontuan, eta ahazten dugu ordea, iraupen-lasterketa batekin lotura estua duen rock-and-roll talde baten existentziak meritu kalkulaezina duela. Are gehiago, existentzia horrek distira eta garrantzi handiko lan berrien helduera posible egiten duenean. Kokein taldea une horietako batean dago. Lurpekharia\u0308, zentzu askotan, boskotearen diskorik aberatsena da. Indartsuena eta irudimentsuena. Melodiaren eta erritmoen arteko konbinazio posibleekin adeitsuena, nahiz eta betidanik eibartarrek melodiarekin harreman estua izan duten. Kokeinen jarraitzailea bazara, diskoak mugarri bat ezarriko du taldearekiko zure maitasun istorioan. Eta ez bazara, Lurpekharia\u0308 aukera ezin hobea da Kokeinek markatzen duen eremuan lurperatzeko."}, {"text_idx": "#000004", "text": "Diskoaren promozio orrian Koldo Otamendik hamabost urterekin talde bat sortzea erraza dela esaten du.\nGu beranduago hasi ginen, 20 urteren bueltan edo. Baina talde bat sortzea, berez, ez da zaila. Lau lagun elkartzea eta talde bat osatzea ez da zaila. Gure lehenengo disko edo EParekin 70 kontzertu eman genituen. Ia astebururo jotzen genuen eta hainbat lekutan egon ginen. Gure esperientzia behintzat ez zen zaila izan."}, {"text_idx": "#000010", "text": "Nola aldatu da gure rocka zuek hasi zinetenetik orain arte?\nRocka ez dakit berez aldatu den. Agian eszena eta joera dira aldatu direnak. 90eko hamarkadan beste era bateko taldeak ziren kontzertu potoloetan aritzen zirenak. Gaur egungo egoeran ska talde asko daude eta, bestalde, rock talde asko ez dira agertzen. Agian ez da zirkuiturik existitzen horrelako taldeentzako."}, {"text_idx": "#000011", "text": "Zuen ustez, musikariak melomanoak izaten dira normalean? Sortzeak musikaz disfrutatzetik aldentzen zaitu?\nMusikari asko bai, melomanoak gara. Talde ertain eta txikien liga horretan behintzat horrela dela uste dut. Egia da musikari bezala, sortzaile bezala, gauzak beste ikuspuntu batetik ikusten dituzula, baina gauza bera gertatzen da musika asko entzuten duen pertsona batekin, denborarekin zerbaitek zu harritzea zailagoa suertatzen da. Orain dela gutxi Mikel Larratxerekin hitz egiten nuen eta azken urteetan bere barrua mugitzen duen talderik ez duela aurkitzen esan zidan. Eta nik gauza bera sentitzen dut. Hasieran deskubritzeko asko daukazu baina urteekin gero eta zailagoa da."}, {"text_idx": "#000012", "text": "\u201cJendeak utzi egin genuela pentsatzen zuen, batez ere eszenatoki baten gainean ikusten ez gintuelako. Baina astean behin lokalean biltzen jarraitu dugu\u201d"}, {"text_idx": "#000013", "text": "Bosgarren diskoa iadanik kalean. Disko bakoitzak azalpen bat du, zergati bat? Zein da Lurpekharia\u0308-ren kasuan?\nIzenburuak momentuaren erakusle dira nahiz eta zergati argi bat ez izan. Disko honen kasuan, beste disko batzuk baino landuago eraman genuen estudioan. Jendeak utzi egin genuela pentsatzen zuen, batez ere eszenatoki baten gainean ikusten ez gintuelako. Baina astean behin lokalean biltzen jarraitu dugu, eta azkenengo bi urteetan sortzen, gainera. Urpekariaren metaforarekin jolastu dugu: urpean dagoena, inork ikusten ez duena baina beti hor gora begira dagoena. Gu lokalean horrela sentitzen ginen. Kanpokoa ikusten genuen baina kanpokoak ez gintuen ikusten. Era berean, gu lurrekoak gara urekoak baino gehiago, eta horregatik lurpekariarena. Eta azkenik, haria, haritik tiratzearena."}, {"text_idx": "#000017", "text": "Zerk bultzatzen zaituzte aurrera talde moduan jarraitzeko?\nOso gauza sinple batek: oso pasionalak gara musikarekiko. Musika entzuterakoan eta jotzerakoan. Elkarrekin astean behin lokalean geratzea lortzen badugu, hori izaten da normalean asteko momenturik ederrenetariko bat, nahiz eta batzutan gogorra den, gauez goazelako. Baina badago zerbait, barruko indar bat edo ez dakit zer, bultzatu egiten gaituena musika egitera eta talde moduan funtzionatzera."}]